L-UE talbet għal konsultazzjonijiet għal soluzzjoni tat-tilwim mal-Eġittu fl-Organizzazzjoni Dinjija tal-Kummerċ (id-WTO, World Trade Organization) b'rabta mar-rekwiżiti obbligatorji ta' reġistrazzjoni tal-importazzjonijiet fis-seħħ f'dan il-pajjiż. L-UE tqis li dawn ir-rekwiżiti jiksru r-regoli tad-WTO għaliex ipoġġu restrizzjonijiet fuq l-importazzjoni ta' firxa mdaqqsa ta' prodotti, minn prodotti agrikoli sa apparat domestiku. L-esportazzjonijiet tal-UE lejn l-Eġittu fil-firxa wiesgħa ta' prodotti kkonċernati naqsu b'40 % wara l-impożizzjoni ta' rekwiżiti obbligatorji tar-reġistrazzjoni tal-importazzjonijiet fl-2016. Il-Viċi President Eżekuttiv u l-Kummissarju għall-Kummerċ, Valdis Dombrovskis, qal: “Illum l-UE qed tieħu azzjoni biex tiddefendi lill-esportaturi tal-UE li qegħdin iħabbtu wiċċhom ma' restrizzjonijiet inġusti meta jippruvaw jaċċessaw is-suq Eġizzjan. Dawn ir-restrizzjonijiet fuq l-importazzjonijiet huma illegali skont ir-regoli tad-WTO u jiddispjaċina li l-Eġittu ma ħax azzjoni biex ineħħihom minkejja t-talbiet u l-isforzi ripetuti tagħna biex insolvu l-kwistjoni. Din hi r-raġuni għaliex qed nieħdu l-pass li jmiss u nitolbu konsultazzjonijiet fid-WTO.” Mill-2016 il-fabbriki u l-kumpaniji barranin li jixtiequ jimportaw ċerti prodotti lejn l-Eġittu huma obbligati jirreġistraw mal-awtoritajiet Eġizzjani. F'dal-mument ir-rekwiżiti tar-reġistrazzjoni jkopru 29 kategorija ta' prodotti, fosthom prodotti agrikoli u tal-ikel, kożmetiċi, ġugarelli, tessuti, ilbies, apparat domestiku, għamara u madum taċ-ċeramika. Il-proċess tar-reġistrazzjoni huwa arbitrarju u jista' jdum is-snin. L-awtoritajiet Eġizzjani naqsu milli jipproċessaw l-applikazzjonijiet ta' ħafna kumpaniji tal-UE għal perjodi twal ta' żmien minkejja bosta interventi mill-industrija milquta u mill-UE. Ir-reġistrazzjoni obbligatorja u d-dewmien relatat fl-ipproċessar tal-applikazzjonijiet jikkostitwixxu restrizzjonijiet fuq l-importazzjonijiet u bħala tali mhumiex kompatibbli mal-Ftehimiet tad-WTO dwar it-Tariffi u l-Kummerċ (GATT 1994), fuq l-Agrikoltura u fuq il-Proċeduri ta' Liċenzjar għall-Importazzjoni. Il-Passi li Jmiss Il-konsultazzjonijiet għas-soluzzjoni tat-tilwim li l-UE talbet huma l-ewwel pass fil-proċedimenti għas-soluzzjoni tat-tilwim tad-WTO. Jekk dawn ma jwasslux għal soluzzjoni sodisfaċenti, l-UE tista' titlob lid-WTO tistabbilixxi bord biex jiddeċiedi dwar il-kwistjoni. Għal Aktar Informazzjoni Is-Soluzzjoni tat-Tilwim tad-WTO fil-Qosor